কিছু ব্যক্তি কর্তৃক ব্লগে ইসলাম ধর্মকে অবমাননা করে কটূক্তির কারণে বাংলাদেশে এখন ধর্মপ্রাণ মুসলমানদের ক্ষোভ আর প্রতিবাদ চলছে। এই সব ব্যক্তি নিজেদেরকে নাস্তিক বলে ঘোষণা দিয়েছে এবং মুক্তচিন্তা ও বাকস্বাধীনতার কথা বলে ইসলাম ধর্মকে অবমাননা করেছে। তারা নিয়মিতই ব্লগে ইসলামকে অবমাননা করে লেখালেখি করে। তারা এই মহাবিশ্বের সৃষ্টিকর্তা, পরিপালনকর্তা এবং নিয়ন্ত্রণকর্তা আল্লাহ এবং তার প্রেরিত মানবতার মুক্তিদূত, সর্বশেষ এবং সর্বশ্রেষ্ঠ রাসূল হজরত মুহাম্মদ (সা)কে কটাক্ষ, অবজ্ঞা এবং অপমানিত করেছেন। একই সাথে তারা পবিত্র কুরআন-হাদিস এবং ইসলামের বিভিন্ন বিষয় নিয়ে তুচ্ছ তাচ্ছিল্য মন্তব্য করেছেন। এই সব ব্লগারদের ইসলাম অবমাননার কারণে বাংলাদেশে এখন চলছে ক্ষোভ আর প্রতিবাদের ঝড়। মুসলমানদের এই প্রতিবাদের ঢেউয়ে পুরো দেশই আজ প্রকম্পিত। প্রতিটি ধর্মপ্রাণ মুসলমানের হৃদয় আজ ক্ষতবিক্ষত। আল্লাহ, মহানবী (সা) এবং কুরআন-হাদিসসহ ইসলামকে অবজ্ঞার ঘটনায় তাদের হৃদয়ে চলছে রক্তক্ষরণ। একজন মুসলিম হিসাবে আমার প্রিয় আল্লাহ, মহানবী (সা) এবং কুরআন-হাদিসকে অপমানের ঘটনায় আমিও আজ অত্যন্ত ব্যথিত এবং মর্মাহত। আমি নিজেও এই প্রতিবাদী মিছিলের একজন অংশগ্রহণকারী। সুতরাং আমি এই ধরনের অন্যায়, বর্বরতা, দায়িত্বজ্ঞানহীন এবং কাণ্ডজ্ঞানহীন কাজের তীব্র নিন্দা এবং প্রতিবাদ জানাচ্ছি। একই সাথে এর জন্য দায়ী এবং এর সাথে জড়িত সবার দৃষ্টান্তমূলক শাস্তি দাবি করছি। কিন্তু দুঃখজনক হলেও সত্য গণতন্ত্র, সভ্যতা ও মানবাধিকারের প্রবক্তা বলে দাবিদার দেশের একটি জনগোষ্ঠী ব্লগারদের এই অপকর্মকে মুক্তচিন্তা এবং বাকস্বাধীনতা হিসেবে অভিহিত করেছে এবং তাদেরকে সমর্থন করছে। তারা বাকস্বাধীনতা এবং মতপ্রকাশের স্বাধীনতার দোহাই দিয়ে এই অপকর্মের পক্ষে সাফাই গাইছে। একইভাবে তারা বাকস্বাধীনতার ওপর হস্তক্ষেপের ধুয়া তুলে এই ব্লগারদের পক্ষে কথা বলছেন। এই সব ব্লগার এবং তাদের সমর্থনকারীদের উদ্দেশে বলতে চাইÑ অপরের ধর্ম, ধর্মবিশ্বাস এবং ধর্মের প্রবক্তা এবং এর সম্মানিত ব্যক্তিদের অপমান ও অবজ্ঞা করাটা কখনো বাকস্বাধীনতা হতে পারে না। আর এটা কখনো মুক্তচিন্তা এবং মতপ্রকাশের স্বাধীনতা হতে পারে না। বরং এটা হচ্ছে চরম অন্যায়, অভদ্রতা এবং অসভ্যতা। আর এ ধরনের গর্হিত কাজ কখনো সুফল বয়ে আনে না। মনে রাখা দরকার যে কোন ব্যক্তির যে কোন ধর্মকে মানার বা অস্বীকার করার অধিকার রয়েছে। স্বয়ং স্রষ্টাও মানুষকে সে অধিকার দিয়েছেন। কিন্তু অপরের ধর্মকে অবজ্ঞা করার অধিকার কারো নেই।